સાસુમાની આ વાત યાદ આવતા જ અંગિકાને રંગોળી પ્રકરણનો થોડો-ઘણો તાળો મળવા લાગ્યો. પરંતુ હજુ કંઈક ખૂટતું હતું તેવું તેને લાગ્યું, એટલે તે સાસુમાના ઓરડામાં ગઈ. જોયું તો સાસુમા કબાટમાંથી પગલાં અને રંગોળીના રંગ કાઢી રહ્યાં હતાં.. તેમણે ત્રણ ડબ્બા વસાવેલા હતા, નાનાં-નાનાં ખાનાંવાળા કે જેમાં તેઓ રંગોળીના રંગ ભરતાં. અંગિકાને આવેલી જોઈ તેઓ બોલ્યાં, ‘અંગિકા વહુ આપણી પાસે બધા જ રંગ છે. જોઈ લો. તમારે જે જોઈએ એ રંગ વાપરજો. ગેરુ કરીને રંગોળી બનાવજો. આજે ઘણાવર્ષે આપણા આંગણે રંગોની રંગોળી થશે. નાની બનાવો કે મોટી એ વાંધો નથી.. બસ સરસ મજાની કરજો….!!’